Budapešť 11. decembra (TASR) - Veľkou stratou prestíže by bola neúčasť Maďarska na afganskej misii, pretože politickí partneri by potom Maďarsko nebrali vážne. Medzinárodná reputácia krajiny by utrpela, keby nesplnila svoj záväzok, vyhlásil dnes v Budapešti šéf rezortu obrany Ferenc Juhász.
Minister tak reagoval na negatívne stanovisko opozičnej frakcie Zväzu mladých demokratov - Maďarskej občianskej strany (FIDESZ-MPP), ktorá odmietla podporu plánovanej strážnej vojenskej misie so 40 vojakmi v Afganistane. Mladí demokrati by podporili vyslanie iba zdravotníckej alebo technickej jednotky.
K prijatiu tejto medzinárodnej úlohy je potrebná dvojtretinová podpora maďarského parlamentu, na čo však po tom, ako pred časom nesúhlas vyjadril aj menší opozičný subjekt - Maďarské demokratické fórum (MDF), je malá nádej.
Podľa ministra by technická jednotka bola finančne veľmi náročná kvôli náročnému technickému zabezpečeniu. Možnosť vyslania zdravotníkov ešte rezort obrany posúdi, a to aj napriek tomu, že takýchto ponúk na medzinárodnej scéne je najviac.
Juhász zdôraznil, že okrem Maďarska sa afganských misií nezúčastňuje iba Island, ktorý nemá vlastnú armádu. Litva a Lotyšsko, ktoré majú menšiu armádu, ponúkli rovnakú jednotku ako maďarská armáda.
(spravodajca TASR Ladislav Vallach) dem